อายุ15ค่ะ เป็นคนที่เครียดง่ายค่ะ เวลาหัวว่างๆก็ชอบคิดถึงเรื่องอดีตที่แย่ๆ เรื่องที่น่าอาย คิดไปเองคิดไปไกล มันอึดอัดจนร้องไห้ออกมาเลยค่ะ อยากฆ่าตัวตายด้วยเพราะคิดว่า มันคงสบายกว่า ไม่เหนื่อยเหมือนตอนมีชีวิตอยู่ ไม่มารับรู้อะไรทั้งนั้น แล้วก็เป็นคนอ่อนไหวง่ายค่ะ โดนคนว่านิดๆหน่อยๆก็ร้องไห้จนหายใจไม่ออก ดูการ์ตูนฉากเศร้าๆยังเก็บไปคิดจนนอนไม่หลับเลยค่ะ ที่มาถามก็เพราะหนูรู้สึกว่าที่เป็นอยู่ตอนนี้มันทรมานค่ะ หนูเป็นโรคอะไรหรือเปล่าคะ ก่อนหน้านี้เคยเป็นโรคกลัวอ้วนด้วยค่ะ
สวัสดีค่ะ อาการดังกล่าวมาอาจเกิดจากภาวะซึมเศร้า โรคซึมเศร้า หรือความเครียดกับการมีปัญหาในการจัดการเรื่องอารมณ์ภาวะซึมเศร้าคือการที่มีความรู้สึกเศร้า เครียดจากเรื่องต่างๆในชีวิตไม่ว่าจะเป็นจากเรื่องส่วนตัว เรื่องในครอบครัว หรือการทำงาน ทำให้มีความรู้สึกไม่อยากจะทำอะไร ไม่อยากเข้าสังคม คิดมาก ร้องไห้คนเดียว รู้สึกเบื่อต่อสภาพความเป็นอยู่ ซึ่งภาวะซึมเศร้าจริงๆแล้วเป็นภาวะที่เกิดได้กับคนทั่วไปในสภาวะที่ต้องเผชิญกับความเครียด ความกดดัน แต่ในคนทั่วไปจะค่อยๆดีขึ้นเองเมื่อเวลาผ่านไป จะไม่เป็นเรื้อรัง จนรบกวนชีวิตและการเรียน การทำงานแต่หากมีภาวะดังกล่าวนานติดต่อกันเกิน 2 สัปดาห์ขึ้นไปโดยไม่มีช่วงที่ดีขึ้นเลย มีความคิดอยากฆ่าตัวตาย อาจมีอาการเบื่ออาหาร หรือในบางรายก็จะไปรับประทานทานอาหารมากขึ้น น้ำหนักเปลี่ยนแปลงอย่างรวดเร็ว นอนน้อยหรือนอนมากกว่าปกติ และเก็บตัวมากจนไม่ออกไปทำงาน ไม่ออกไปเข้าสังคม อันนี้จึงจะจัดว่าเป็นโรคซึมเศร้าจากอาการดังกล่าวมา อาจเข้าได้กับภาวะซึมเศร้า ควรพบจิตแพทย์เพื่อประเมินสภาพจิตเบื้องต้น หากพบว่าเป็นโรคซึมเศร้าจริงอาจจ่ายยาต้านเศร้าร่วมกับทำจิตบำบัดค่ะควรทำใจให้สบาย และรักตัวเองให้มากๆ ไม่ควรเก็บเอาคำพูดที่คนอื่นพูดมาคิดมาก ควรจะปล่อยวาง พยายามหากิจกรรมที่ชอบทำเพื่อเบี่ยงเบนความสนใจจากเรื่องเศร้า พูดคุยกับเพื่อนหรือคนในครอบครัวที่เราไว้ใจได้เพื่อระบายความทุกข์ ไม่เก็บตัวอยู่คนเดียวนานจนเกินไป